Лукомская ДРЭС

Луко́мская ДРЭС — дзяржаўная раённая цеплавая электрастанцыя ў горадзе Новалукомаль Чашніцкага раёну Віцебскай вобласьці Беларусі, пушчаная ў сьнежні 1969 году. Зьяўляецца філіялам унітарнага прадпрыемства «Віцебскэнэрга», што ў сваю чаргу ёсьць дачынным прадпрыемствам канцэрну «Белэнэрга». Ёсьць найбуйнейшай цеплавой электрастанцыяй у складзе Беларускай энэргетычнай сыстэмы. У 2010 г. расход паліва склаў 312 грамаў на кіляват/гадзіну. Асноўным палівам ёсьць прыродны газ, што падаецца з газаправоду пад ціскам 40 атмасфэраў на газаразьмеркавальную станцыю, дзе ціск зьніжаюць да 12. Дадаткова спальваецца мазут. На 2011 г. намінальная магутнасьць станцыі складала 2459,9 МВт (8 энэргаблёкаў па 300 МВт кожны). Электрастанцыя стварае больш за 30 % усёй спажыванай у Беларусі электраэнэргіі. Гісторыя Будаўніцтва станцыі пачалося ў 1964 годзе. Восем блёкаў ДРЭС увялі ў эксплюатацыю ў 1969—1974 гадах. Агульная магутнасьць пасьля пасьля пуску 8 энэргаблёку дасягнула 2,4 млн кіляват. У 1978 г. пабудавалі 3-ю чаргу. На 1999 г. магутнасьць перавышала 2,5 млн кіляват. З 2002 году па 2010 год на станцыі замянілі абсталяваньне, якое выпрацавала свой рэсурс, у тым ліку праточную частку паравых турбін. На сакавік 2014 году ўдзельны выдатак паліва пры вытворчасьці энэргіі складаў 310 грам/кіляват-гадзіна. Здарэньні 23 чэрвеня 2021 году на Лукомскай ДРЭС адбыўся пажар. У выніку а 21:41 адключылі ўсе выходныя лініі электраперадачы напругай 330 кілявольт і 8 энэргаблёкаў Лукомскай ДРЭС. А 23-й гадзіне патушылі загараньне трансфарматара напругі ТН-330 у 2-й сэкцыі на Лукомскай ДРЭС. Праз страту магутнасьці на 1,4 гігаваты абясточылі падстанцыі «Ворша», «Магілёў» і «Магілёў — Паўночная», што прывяло да начнога прыпыненьня электразабесьпячэньня спажыўцоў Аршанскага і Магілёўскага энэргавузлоў. Да 23:30 абясточанымі былі Магілёў і 717 паселішчаў у 5 навакольных раёнах Магілёўскай вобласьці — 200 у Шклоўскім, 181 у Бялыніцкім, 162 у Магілёўскім, 140 у Круглянскім і 34 у Горацкім. Прычынай здарэньня стала надзвычайная сьпёка. Папярэдне Рэспубліканскі цэнтар гідрамэтэаралёгіі, кантролю радыёактыўнага забруджваньня і маніторынгу навакольнага асяродзьдзя (Белгідрамэт) Мінпрыроды Беларусі абвясьціў чырвоны ўзровень пагрозы на 23—24 чэрвеня ў сувязі ўздымам тэмпэратуры паветра на 6—10 градусаў вышэй за кліматычную норму. Тэмпэратура складала 30—34°C па краіне і месцамі перавышала +35°C. У той дзень 23 чэрвеня ў Беларусі быў пабіты тэмпэратурны рэкорд чэрвеня, які трымаўся з 1964 году. На мэтэастанцыі «Кастрычнік» у Рудабелцы (Гомельская вобласьць) паветра прагрэлася да +37,1°C. Галерэя Крыніцы